Zeci de dosare, între care cele în care sunt judecaţi Călin Popescu-Tăriceanu, Toni Greblă, Cristian David, dar şi contestaţia în anulare depusă de Elena Udrea, au fost amânate luni de Înalta Curte de Casaţie şi Justiţie pentru data de 25 februarie, transmite Agerpres.





Dosarele aflate la completul de cinci au fost amânate pentru ca judecătorii de la Instanţa supremă, reuniţi pe 31 ianuarie în Secţiile Unite, să decidă asupra jurisprudenţei de urmat în legătură cu repartizarea cauzelor.





Concret, Secţiile Unite trebuie să hotărască dacă dosarele intrate în 2018 pe rol la completurile de cinci, în care nu au fost administrate probe, rămân la completurile trase la sorţi în decembrie 2018 sau se vor repartiza celor constituite în ianuarie 2019.